Alueiden komitean lausunto aiheesta "Ehdotus neuvoston direktiiviksi pitkään oleskelleiden kolmansien maiden kansalaisten asemasta"

(2002/C 19/06)

ALUEIDEN KOMITEA, joka

ottaa huomioon ehdotuksen neuvoston direktiiviksi pitkään oleskelleiden kolmansien maiden kansalaisten asemasta (KOM(2001) 127 lopullinen - 2001/0074 CNS),

ottaa huomioon alueiden komitean työvaliokunnan 13. kesäkuuta 2001 Euroopan yhteisön perustamissopimuksen 265 artiklan viidennen kohdan mukaisesti tekemän päätöksen antaa lausunnon valmistelu valiokunta 7:n "koulutus, ammattikoulutus, kulttuuri, nuoriso, urheilu, kansalaisten oikeudet" tehtäväksi,

ottaa huomioon valiokunta 7:n kesäkuun 29. päivänä 2001 hyväksymän lausuntoluonnoksen CdR 213/2001 rev., jonka esittelijä oli Panagiotis Rígas (EL/PES),

hyväksyi 19. ja 20. syyskuuta 2001 pitämässään 40. täysistunnossa (syyskuun 19. päivän kokouksessa) yksimielisesti seuraavan lausunnon.

Alueiden komitean näkemykset ja suositukset

Alueiden komitea

1. on samaa mieltä siitä, että nyt ja erityisesti tulevaisuudessa Euroopan unionissa tarvitaan sekä koulutettua että kouluttamatonta työvoimaa jatkuvasti pahenevan demografisen ongelman vuoksi. Tämän tarpeen täyttämiseksi komitea kannattaa komission ajatusta tehdä Euroopan unionista houkutteleva asuinalue EU:n ulkopuolisten maiden kansalaisille takaamalla heille Euroopan unionin kansalaisten laillisia, taloudellisia ja sosiaalisia oikeuksia vastaavat oikeudet.

2. pitää tärkeinä ja tarpeellisina komission pyrkimyksiä lähentää niiden EU:n ulkopuolisten maiden kansalaisten tilannetta, jotka ovat pitkään oleskelleet laillisesti EU:n jonkin jäsenvaltion alueella.

3. korostaa alue- ja paikallisviranomaisten ratkaisevaa roolia niiden "eurooppalaisen kulttuurin" yhteisten arvojen selkeyttäjinä ja edistäjinä, jotka liittyvät maahanmuuttoon, kuten etninen ja kulttuurinen moninaisuus sekä rasismin ja muukalaisvihan torjunta.

4. korostaa sitä seikkaa, että alue- ja paikallisviranomaiset ovat tärkeitä toimijoita tasa-arvoisten työolojen ja palveluiden saannin turvaajina sekä pitkään oleskelleiden henkilöiden poliittisten ja ihmisoikeuksien varmistajina.

5. pitää nyt käsiteltävänä olevaa komission ehdottamaa direktiiviä tärkeänä panoksena pyrittäessä luomaan Euroopan unionille entistä johdonmukaisempi maahanmuuttopolitiikka, jonka tavoitteena on kuroa umpeen jatkuvasti laajenevaa kuilua henkilöresurssien kysynnän ja tarjonnan välillä tietyillä talouden aloilla, joilla sen katsotaan olevan tarpeen.

6. on samaa mieltä ehdotetuista edellytyksistä pitkään oleskelleen henkilön aseman saamiselle. Edellytykset ovat seuraavat: a) viiden vuoden yhtäjaksoinen laillinen oleskelu, b) asianmukaiset varat sekä c) hakijoiden ei tule muodostaa uhkaa yleiselle järjestykselle tai sisäiselle turvallisuudelle. Komitea kannattaa myös aietta taata asuin- tai työpaikan vaihtamisen vuoksi toiseen jäsenvaltioon muuttavalle tasa-arvoinen kohtelu kansallisuudesta riippumatta.

7. katsoo kuitenkin, että alue- ja paikallisviranomaisten on voitava osallistua sekä maahanmuuttopolitiikan muotoiluun että soveltamiseen, koska niillä on kokemusta ja hyviä käytänteitä koskevaa tietoa EU:n ulkopuolisten maiden kansalaisten integroimisesta. Erityisen arvokasta tässä yhteydessä olisi luoda verkostoja, joihin alue- ja paikallisviranomaiset osallistuisivat ja joissa levitettäisiin tietoa parhaista käytänteistä. Alue- ja paikallisviranomaisten tärkeää roolia tulee vahvistaa vielä entisestään painottamalla "eurooppalaista kulttuuria" koskevaa koulutusta erityisesti niille alue- ja paikallishallinnossa työskenteleville, jotka välittävät kuvaa yhteisöstä. Tässä yhteydessä komitea muistuttaa EU-asioiden koulutusta käsittelevästä lausunnostaan "Eurotraining-koulutus alue- ja paikallisviranomaisille Euroopassa" (CdR 404/1998 fin).

8. katsoo, että tämän tavoitteen saavuttamiseksi komission tulisi voida konsultoida alueiden komiteaa säännöllisesti maahanmuuttoon liittyvistä asioista. Tässä yhteydessä komitea pitää erityisen tärkeänä varmistaa tiedon saanti Euroopan työmarkkinoiden tarpeista koulutetun ja kouluttamattoman työvoiman suhteen jalostus- ja palvelualoilla.

9. on tyytyväinen ehdotetussa direktiivissä esitettyyn menettelyllisten takeiden järjestelmään, joka koskee pitkään oleskelleen kolmannen maan kansalaisen aseman hakemista. Järjestelmällä pyritään estämään jäsenvaltioiden toimivaltaisten viranomaisten asiaton toiminta.

10. vahvistaa seuraavan suosituksen, jonka se antoi Euroopan unionin perusoikeuskirjan laatimisprosessia koskevassa lausunnossaan: "- - Euroopan unionin perusoikeuskirjaa valmistelevien osapuolten olisi selvitettävä, tulisiko Euroopan unionissa pitkään asuneille henkilöille myöntää mahdollisimman samankaltaiset oikeudet kuin Euroopan unionin kansalaisille".

Bryssel 19. syyskuuta 2001.

Alueiden komitean

puheenjohtaja

Jos Chabert